Pracovný dokument útvarov Komisie - Sprievodný dokument Návrh nariadenie Európskeho Parlamentu a Rady o klasifikácii, označovaní a balení látok a zmesí, ktorým sa mení a dopĺňa smernica 67/548/EHS a nariadenie (ES) č. 1907/2006 - Zhrnutie hodnotenia vplyvu [KOM(2007) 355 konečné znenie] [SEK(2007) 854] /* SEK/2007/0853 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 27.6.2007 SEK(2007) 853 PRACOVNÝ DOKUMENT ÚTVAROV KOMISIE S prievodný dokument Návrh NARIADENIE EURÓPSKEHO PARLAMENTU A RADY o klasifikácii, označovaní a balení látok a zmesí, ktorým sa mení a dopĺňa smernica 67/548/EHS a nariadenie (ES) č. 1907/2006 Zhrnutie hodnotenia vplyvu [KOM(2007) 355 konečné znenie][SEK(2007) 854] PRACOVNÝ DOKUMENT ÚTVAROV KOMISIE ZHRNUTIE HODNOTENIA VPLYVU V SÚVISLOSTI SO ZAVÁDZANÍM GHS DO PRÁVA SPOLOČENSTVA Cieľom globálneho harmonizovaného systému klasifikácie a označovania chemických látok a zmesí (GHS), ktorý bol formálne prijatý ECOSOC OSN v júli 2003, je zaviesť na celosvetovej úrovni rovnaké kritériá klasifikácie chemických látok podľa nebezpečnosti a informovania o ich nebezpečnosti prostredníctvom označovania a takýmto spôsobom podporovať zodpovednosť pri zaobchádzaní s nimi. To by malo uľahčiť celosvetový obchod s chemickými látkami a zároveň zabezpečiť ochranu ľudského zdravia a životného prostredia. Toto hodnotenie vplyvu sa zaoberá zavádzaním GHS v rámci EÚ prostredníctvom navrhovaného nariadenia a z toho vyplývajúcich zmien iných súvisiacich právnych predpisov Spoločenstva o chemických látkach („nadväzujúce právne predpisy“). Zakladá sa na štúdiách hodnotenia vplyvu vypracovaných RPA a London Economics, vlastnej práci útvarov Komisie týkajúcej sa napr. dôsledkov na nadväzujúce právne predpisy o chemických látkach a na reakciách získaných v rámci konzultácií na internete. Z analýzy vyplýva, že z dlhodobého hľadiska sa zdá byť zavedenie GHS prínosné, keďže (trvalé) prínosy vo forme úspor nákladov spojených s obchodom v konečnom dôsledku prevýšia jednorazové náklady na zavedenie tohto systému. Úspory nákladov, ktoré vo všetkých odhadoch predstavujú v priemere niekoľko pracovných dní na spoločnosť na rok, nastanú v dôsledku značného zníženia regulačnej prekážky obchodu vo forme celosvetových rozdielov v klasifikácii a označovaní. To následne povedie k nárastu obchodovania s chemickými látkami s krajinami mimo EÚ, čo prostredníctvom zvýšenia vonkajšej konkurencieschopnosti príslušného priemyselného odvetvia EÚ prispeje k väčšiemu rastu a zamestnanosti. Náklady na zavedenie systému je však potrebné udržať pod kontrolou, aby sa čisté výnosy dosiahli aj v dohľadnej budúcnosti a aby sa zabránilo zbytočným nákladom a administratívnemu zaťaženiu malých a stredných podnikov. To si vyžaduje predovšetkým bezproblémový prechod zo súčasného systému na GHS, ktorým sa zachováva ochrana životného prostredia a zdravia na rovnako vysokej úrovni ako v súčasnosti a minimalizuje zaťaženie spoločností. Prechodné obdobie musí pozostávať z dvoch po sebe nasledujúcich fáz, z ktorých prvá sa týka chemických látok a druhá zmesí, pričom sú stanovené tak, aby sa zabránilo vážnym problémom pri realizácii tohto prechodu, čím by sa vytvorili podmienky pre synergie pri prehodnocovaní klasifikácie v rámci postupnej registrácie podľa nariadenia REACH a aby došlo k zosúladeniu zavádzania GHS v iných častiach sveta s cieľom neprísť o časť obchodných výnosov. Podľa hodnotenia vplyvu je odôvodnené stanoviť prechodné obdobie pre chemické látky tak, aby sa jeho koniec časovo zhodoval s termínom vypracovania zoznamu klasifikácie a označovania podľa nariadenia REACH. Kratšie prechodné obdobie by sa dalo v praxi presadiť len s ťažkosťami a mohlo by vyvolať potrebu nanovo označiť rozsiahle množstvo súčasných zásob. Dlhšie prechodné obdobie by rovnako spôsobilo problémy výrobcom zmesí, ktorí si želajú skoré začatie uplatňovania GHS. Pokiaľ ide o následnú fázu, ktorou je prechodné obdobie pre zmesi, na základe hodnotenia vplyvu sa podporuje prechodné obdobie v trvaní 4,5 roka. Je zrejmé, že zdanlivo nepatrné predĺženie prechodného obdobia pre zmesi nad túto lehotu by bolo kontraproduktívne a viedlo by k nárastu zaťaženia spôsobeného súčasným spravovaním dvoch systémov klasifikácie, čím by sa obmedzili účinky uľahčenia, ktorým sa má dodávateľom zmesí pôsobiacich v dlhých dodávateľských reťazcoch, ku ktorým patrí mnoho malých a stredných podnikov, umožniť lepšie sa prispôsobiť požadovaným zmenám a rozložiť náklady. Kratšie obdobie by malo za následok, že z klasifikácie podľa GHS chemických látok a uprednostnených zmesí, ktoré prechádzajú dodávateľským reťazcom, by malo úžitok menej dodávateľov zmesí. Aj v reakciách v rámci verejnej konzultácie so zainteresovanými stranami, ktoré sa vo veľkej miere vyslovili v prospech stredne dlhých prechodných období, sa uprednostnilo prechodné obdobie v trvaní 4,5 roka.